Diari Oficial de la Generalitat Valenciana


Sumari del DOGV 2691, del 19-02-1996 (1996/837504)

RESOLUCIÓ de 7 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni relatiu a l'aplicació d'una subvenció global d'acord amb la Decisió Núm. C(95) 1309/10 relativa a la iniciativa comunitària LEADER II, en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2691

Data del DOGV
:   19-02-1996

Secció del DOGV
:   ALTRES DISPOSICIONS

Número del document
:   1996/837504


Data del document
:   07-02-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 7 de febrer de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del conveni relatiu a l'aplicació d'una subvenció global d'acord amb la Decisió Núm. C(95) 1309/10 relativa a la iniciativa comunitària LEADER II, en la Comunitat Valenciana.   
Subscrit, després de la tramitació prèvia reglamentària, entre la Comissió de la Unió Europea, el Ministeri d'Agricultura, Pesca i Alimentació i la Conselleria d'Agricultura i Medi Ambient de la Generalitat Valenciana, el dia 31 d'octubre de 1995, un conveni relatiu a l'aplicació d'una subvenció global d'acord amb la Decisió número C(95) 1309/10 relativa a la Iniciativa Comunitària LEADER II en la Comunitat Valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0034/96, i que figura com a annex d'aquesta resolució.  
València, 7 de febrer de 1996.- La directora general de Coordinació Institucional i Secretariat del Govern.  
Conveni relatiu a l'aplicació d'una subvenció global d'acord amb la decisió número c(95) 1309/10 relativa a la iniciativa comunitària LEADER II, en la Comunitat Valenciana  
Per una part, La Comissió de la Unió Europea, denominada d'ara endavant la Comissió, amb seu al carrer de la Loi, 200, 1049 Brussel·les, representada pel senyor Franz Fischler, membre de la Comissió.  
Per l'altra part, el Ministeri d'Agricultura, Pesca i Alimentació, a través de la Secretaria General de Desenvolupament Rural i Conservació de la Naturalesa, amb seu al passeig de la Castellana, 112, representat pel ministre Luis Atienza Serna; i la Conselleria d'Agricultura i Medi Ambient de la Generalitat Valenciana, representada pe la consellera M.ª àngels Ramón-Llin, constituïts en aquest acte com a organisme intermediari per a la gestió de la subvenció global a la Comunitat Valenciana, en el marc de la iniciativa comunitària LEADER II, conformement a l'apartat 2 de l'article 5 del Reglament (CE) 2.052/1988, del Consell, de 19 de desembre, i l'apartat 1 de l'article 16 del Reglament (CE) 4.253/1988, del Consell, de 19 de desembre de 1988, i d'ara endavant denominat organisme intermediari.  
Vista de Decisió número C(95) 1309/10 de la Comissió, de 27 de juliol de 1995, sobre l'aprovació d'una ajuda comunitària procedent del FEDER, el FSE i la Secció d'Orientació del FEOGA, en concepte de subvenció global en el marc de la iniciativa comunitària LEADER II.  
Atés que cal establir normes que regulen la utilització de les subvencions globals en un conveni firmat entre la Comissió i l'organisme intermediari.  
Atés que l'organisme intermediari ha estat designat formalment per l'estat membre i acceptat per la Comissió, i compleix els requisits establits en l'article 16 del Reglament (CE) 4.253/1888, del Consell, de 19 de desembre de 1988.  
Atés que l'organisme intermediari també satisfà els criteris exigits per a la concessió de les ajudes procedents dels fons estructurals.  
Les parts contractants han acordat:  
Article 1. Objecte  
Aquest conveni estableix les normes per a l'adjudicació i utilització de la subvenció global que la Comissió ha confiat a l'organisme intermediari en virtut de la Decisió de la Comissió número C(95) 1309/10, amb el propòsit de contribuir al desenvolupament rural integrat en la Comunitat Valenciana fins al 31 de desembre de 1999.  
Article 2. Import de la subvenció global  
L'import de la subvenció global puja a 71.901.112 ecus.  
Els percentatges de participació comunitària i d'ajuda pública sobre el cost total no sobrepassaran els límits establits en l'article 12 del Reglament (CE) 2.052/1988, del Consell, i en el règim d'ajudes número 230/95: Espanya LEADER II.  
A l'efecte d'aquest conveni, s'entendrà per cost total la suma de totes les despeses subvencionables derivades de l'execució de les mesures a què fa referència l'annex 1 de la Decisió de la Comissió de la UE aprovatòria del programa regional.  
Article 3. àmbit geogràfic i objecte de l'acció  
1. L'acció serà d'aplicació en les zones cobertes pels programes d'activitats dels grups locals que siguen seleccionats dins de l'àmbit geogràfic de la Comunitat Valenciana.  
2. Les mesures aplicades pels grups locals finançades en el marc de la iniciativa comunitària LEADER II són les assenyalades en l'annex I de la Comunicació als Estats Membres (94/C 180/12).  
Article 4. Execució de les mesures  
1. L'organisme intermediari haurà d'ajustar-se al que es disposa en l'article 16 del Reglament (CE) 4.253/1988, del Consell, de 19 de desembre de 1988, i en l'article 6 del Reglament (CE) 4.254/1988, del Consell, de 19 de desembre de 1988.  
2. L'organisme intermediari haurà d'establir disposicions específiques per a la transmissió dels recursos financers als grups locals.  
3. L'organisme intermediari haurà d'assegurar el respecte de la imputació de despeses als tres fons estructurals d'acord amb el pla de finançament que figura en l'annex 1 de la decisió de la Comissió aprovatòria del programa regional.  
Article 5. Pagaments  
1. Les disposicions d'execució financera annexes a les decisions de la Comissió per les quals s'aprova el marc de suport comunitari de les regions d'objectiu número 1 i els documents únics de programació de les zones rurals de l'objectiu 5b, són d'aplicació al present conveni.  
2. Tots els pagaments en virtut d'aquest conveni seran efectuats per la Comissió a l'organisme intermediari al compte bancari número 310703 del Banc d'Espanya, carrer d'Alcalá, 50, Madrid, a nom del «Tresor Públic. Aportacions de la UE».  
Article 6. Sistema d'elaboració d'informes  
1. Durant l'aplicació d'aquest conveni, al final de cada any, l'organisme intermediari haurà d'elaborar un informe destinat a la Comissió i al Comité de Seguiment.  
L'informe haurà d'incloure una descripció de les mesures dutes a terme i haurà d'esmentar les dificultats sorgides durant l'aplicació del conveni que hagen requerit canvi o ajusts acordats amb el Comité de Seguiment.  
2. L'informe a què al·ludeix l'apartat 1 haurà d'estar en poder de la Comissió abans que hagen passat quatre mesos des de l'acabament del període a què fa referència el dit informe.  
Si l'informe no es presenta en el termini indicat, se suspendran els pagaments següents fins que es remeta el dit informe.  
Article 7. Control financer  
1. L'organisme intermediari estarà subjecte a les normes i els procediments relatius al control financer i a la reducció, suspensió i cancel·lació de l'ajuda, que s'especifiquen en les disposicions horitzontals aprovatòries dels programes d'objectiu número 1 i número 5b.  
2. L'organisme intermediari es compromet a complir les disposicions sobre el control de les despeses establides per l'estat membre d'acord amb la Comissió.  
3. Tant l'organisme intermediari com els beneficiaris finals queden subjectes a les disposicions comunitàries de control establides en l'apartat 2 de l'article 23 del Reglament (CE) 4.253/1988.  
Article 8. Condicions generals  
1. Per a l'aplicació del present conveni, l'organisme intermediari haurà de nomenar el personal necessari per a dur a terme de forma adequada les tasques corresponents.  
2. L'organisme intermediari haurà d'elaborar i posar a disposició de la Comissió i de les persones habilitades per aquesta tots els documents necessaris per a determinar el caràcter de les intervencions que constitueixen l'objecte d'aquest conveni.  
3. Tant la Comissió com el Tribunal de Comptes estaran facultats per a comprovar els comptes relatius a l'aplicació del conveni i a la subvencionabilitat de les despeses.  
4. L'organisme intermediari haurà d'assistir a totes les reunions que la Comissió convoque a fi de determinar el grau de realització de les operacions ja concloses i, si escau, corregir el rumb de l'operació segons els resultats aconseguits. Excepte en els casos que establisca el conveni, les dietes i les despeses de viatge hauran de ser sufragades per la Comissió de conformitat amb les normes que estiguen vigents en el moment.  
5. Qualsevol pèrdua, dany o perjudici que patisca l'organisme intermediari en aplicació d'aquest conveni serà responsabilitat exclusiva seua.  
6. L'organisme intermediari serà l'únic responsable de qualsevol pèrdua, dany o perjudici causats a tercers, inclòs el personal a càrrec seu, que es produïsca com a conseqüència de l'aplicació del conveni; així mateix, haurà de fer-se càrrec de les compensacions que d'això es deriven i indemnitzar la Comunitat per qualsevol acció que s'exercite contra la Comissió per aquestes pèrdues, danys o perjudicis.  
Article 9. Funcions de la Secretaria General de Desenvolupament Rural i Conservació de la Naturalesa  
1. Coordinar les intervencions del programa regional amb les de la resta de l'estat membre, alhora que assigna l'aplicació de criteris homogenis, d'acord amb la Comunicació als Estats Membres 94/C 180/12 i amb els reglaments (CE) 2.052/88, 4.253/1988, 4.254/1988, 4.255/1988 i 4.256/1988, del Consell.  
2. Suport tècnic a les comunitats autònomes per a l'aplicació de la legislació comunitària en matèria de fons estructurals, de gestió financera, de seguiment i avaluació, de publicitat i de control financer.  
3. Consolidar la informació tècnica i financera de la comunitat autònoma amb la de la resta de l'estat.  
4. Seguiment i avaluació contínua de les subvencions globals del conjunt de l'estat membre i les avaluacions de caràcter temàtic a nivell nacional que puguen implementar-se.  
5. Elaborar i sotmetre a la consideració de la Comissió de la UE i del Comité Nacional de Seguiment un informe anual sobre la situació de la iniciativa en Espanya.  
6. Garantir que els pagaments de la Comissió es comptabilitzen i que, al seu moment, estiguen disponibles perquè s'entreguen a cada grup local com més prompte millor: primer avançament, segon avançament, saldo.  
7. Presentar a la Comissió les sol·licituds d'avançaments i saldos, conformement a les disposicions d'execució financera.  
8. Dur un registre de les despeses realitzades i de la imputació a cada un dels tres fons estructurals segons s'estableix en el pla financer aprovat.  
9. Coordinar i participar en les activitats de control financer derivades de l'article 23 del Reglament (CE) 4.253/1988, especialment les pròpies de responsabilitat de l'estat membre i de l'organisme intermediari.  
Article 10. Funcions de la Conselleria d'Agricultura i Medi Ambient  
1. Les relacions i el suport tècnic directe als grups locals i agents col·lectius i la coordinació de les intervencions d'aquests dins l'àmbit geogràfic de la comunitat autònoma, amb l'aplicació dels criteris emanats de la Comissió de la UE i de l'organisme intermediari.  
2. Seguiment de l'aplicació dels plans d'activitat i de les mesures contingudes en els programes locals, assegurant-ne la coherència amb l'estratègia dissenyada en el programa regional de desenvolupament rural i l'articulació i la complementarietat amb el programa operatiu regional objectiu 1.  
3. Consolidar la informació tècnica i financera dels grups locals i subministrar-la a la Secretaria General de Desenvolupament Rural i Conservació de la Naturalesa dins dels 60 dies següents a l'acabament de cada semestre natural.  
4. Verificar els nivells de pagament dels grups locals i sol·licitar els avançaments i saldos del programa regional a la Secretaria General de Desenvolupament Rural i Conservació de la Naturalesa.  
5. Seguiment i avaluació del programa regional amb la facilitació de la informació corresponent a la Secretaria General de Desenvolupament Rural i Conservació de la Naturalesa.  
6. Elaborar un informe anual sobre l'evolució de la iniciativa que haurà de sotmetre's a la consideració del Comité de l'objectiu 1.  
7. Participar en les activitats de control financer amb les institucions competents nacionals i comunitàries i planificar els controls propis regionals.  
8. Verificar que els programes i, si s'escau, els projectes de beneficiaris finals complisquen el requisit de cofinançament públic nacional que determine el règim d'ajudes.  
Article 11  
1. Les responsabilitats derivades dels apartats 5 i 6 de l'article 8 del present conveni entre la Comissió i l'organisme intermediari seran assumides per la Secretaria General de Desenvolupament Rural i Conservació de la Naturalesa o per la Conselleria d'Agricultura i Medi Ambient, d'acord amb les funcions descrites en els articles 9 i 10 del present conveni.  
L'interlocutor responsable davant la Comissió en el sentit dels articles 21 i 23 del Reglament (CE) 4.253/1988, del Consell, és la Secretaria General de Desenvolupament Rural i Conservació de la Naturalesa.  
2. El control financer dels fons i les possibles responsabilitats que se'n deriven es durà a terme de conformitat amb el que es preveu en l'article 23 del Reglament (CE) 4.253/1988, del Consell, de 19 de desembre.  
La posada a disposició de la Comissió dels imports que es recuperen per haver estat indegudament pagats, la realitzarà l'organisme intermediari.  
Article 12. Altres disposicions  
Totes les esmenes i addicions a aquest conveni hauran de presentar-se per escrit i ser firmades per ambdues parts.  
Totes les comunicacions dirigides a la Comissió hauran de remetre's a la Comissió de les Comunitats Europees, Direcció General d'Agricultura.  
Comissió de les Comunitats Europees  
Direcció General d'Agricultura  
Direcció de Desenvolupament Rural (VI.F.I.)  
Carrer de la Loi, 120  
1049 Brussel·les  
Les comunicacions dirigides a l'intermediari es remetran a:  
Secretaria General de Desenvolupament Rural i Conservació de la Naturalesa  
Direcció General de Planificació Rural i del Medi Natural  
Passeig de la Castellana, 112  
28920 Madrid  
Les parts contractants convenen que aquest conveni queda subjecte a la legislació nacional. Així mateix, es comprometen a sotmetre exclusivament al Tribunal de Justícia de les Comunitats Europees, de conformitat amb l'article 181 del tractat constitutiu de la Comunitat Econòmica Europea, qualsevol litigi que puga sorgir entre elles respecte a la validesa, la interpretació o l'aplicació d'aquest conveni.  
Article 13  
El present conveni serà vinculant entre les parts a partir de la data en què s'haja firmat.  
Fet a Brussel·les en tres còpies, a 31 d'octubre de 1995.  
Per la Comissió, Franz Fischler. Membre de la Comissió  
Per l'organisme intermediari, Luis Atienza Serna. Ministre d'Agricultura, Pesca i Alimentació  
M.ª àngels Ramón-Llin. Consellera d'Agricultura i Medi ambient.